આ પ્રકારના શિક્ષણમાં સૌથી વધુ ભાર પ્રવૃત્તિ આધારિત શિક્ષણ પર છે. આપણી શાળાઓમાં વર્ષે એક-બે વાર વિજ્ઞાનમેળાઓ યોજાય, પણ તે સિવાય શિક્ષણ વર્ગખંડમાં, બ્લેકબોર્ડ પર લખાતા શબ્દો પૂરતું સીમિત રહે છે. ગણિતના વિવિધ કન્સેપ્ટ આપણને આખી જિંદગી કામ લાગતા હોવા છતાં, શાળાઓમાં ગણિત મોટા ભાગે, રીયલ લાઇફ સાથે કનેક્ટ કર્યા વિના શીખવવામાં આવે છે પરિણામે વિદ્યાર્થીઓને એ જ સમજાતું નથી કે આપણે ગણિત શા માટે શીખીએ છીએ અને એટલે ગણિત તેમને સૌથી કંટાળાજનક વિષય લાગે છે!